Istorya 112: Naguba an Barko ha Isla
KITAA! Naguguba an barko! Tikalunod na ito! Nakikita mo ba an mga tawo nga nagkalukso ha tubig? An iba aada na ha baybayon. Hi Pablo ba ito? Aton kitaon kon ano an nahitabo ha iya.
Hinumdumi nga duha ka tuig nga priso hi Pablo ha Cesarea. Katapos, hiya ngan an iba nga mga priso ginpasakay ha barko ngan nagbyahe ngadto ha Roma. Pag-agi nira hirani ha isla han Kreta, nagkaada hin makusog nga bagyo. Makusog gud an hangin salit waray na makontrol han mga tripulante an barko. Ngan masirom bisan kon adlaw, ngan waray mga bitoon kon gab-i. Paglabay hin damu ka adlaw, an ngatanan nga sakay nawad-an na hin paglaom nga matalwas.
Katapos, tinindog hi Pablo ngan nagsiring: ‘Waray bisan usa ha iyo an mamamatay; an barko la an maguguba. Kay kagab-i an usa nga anghel han Dios nagpakita ha akon ngan nagsiring: “Pablo, ayaw kahadlok! Kinahanglan umatubang ka ha Romano nga magmarando nga hi Cesar. Ngan tatalwason han Dios an ngatanan nga kaupod mo ha barko.”’
Ha katutnga han ika-14 ka adlaw na nga pagbinagyo, naobserbahan han mga tripulante nga an tubig nagtitikahababaw! Tungod kay masirom, nahadlok hira nga bumunggo ha mga bato, salit ira iginhulog an mga angkla. Pagkaaga nakakita hira hin baybayon. Nagdesisyon hira nga dumuong hito nga baybayon.
Han hirani na hira ha baybayon, sinanglad an barko ha baras ngan waray na ito makaabante. Katapos, nagtikang ito maguba tungod han dagku nga balod. An opisyal han mga sundalo nagsiring: ‘Kamo nga mag-aram lumangoy, pag-una kamo paglukso ngan paglangoy ngadto ha baybayon. Katapos, an diri maaram lumangoy, sunod ha ira ngan kuha hin mga bahin tikang ha barko basi magamit nga abayan.’ Ito gud an ira ginbuhat. Salit an ngatanan nga 276 ka tawo nga sakay ha barko talwas nga nakaabot ha baybayon, sugad la han iginsaad han anghel.
Ini nga isla tinatawag nga Malta. Buotan gud an mga tawo dinhi, ngan ira ginbuligan an mga sakay ha barko. Han maopay na an panahon, ginpasakay hi Pablo ha lain nga barko ngan gindara ngadto ha Roma.
Buhat 27:1-44; 28:1-14.
Mga pakiana
- Ano an nahitabo ha barko nga ginsasakyan ni Pablo han inagi ito ha isla hirani ha Kreta?
- Ano an ginsiring ni Pablo ha mga sakay han barko?
- Kay ano nga naguba an barko?
- Ano an ginsiring han opisyal nga sundalo nga bantay nira, ngan pira an talwas nga nakaabot ha baybayon?
- Ano an ngaran han isla nga ira ginlusaran, ngan ano an nahitabo kan Pablo han maopay na an panahon?
Dugang nga mga pakiana
- Basaha an Buhat 27:1-44.
Paonan-o napaparig-on an aton pagsarig ha pagkahusto han rekord han Biblia kon ginbabasa naton an asoy mahitungod han pagbyahe ni Pablo ngadto ha Roma? (Buh. 27:16-19, 27-32; Luk. 1:3; 2 Tim. 3:16, 17)
- Basaha an Buhat 28:1-14.
Kon an pagano nga mga umurukoy han Malta napagios nga magpakita hin talagsahon nga pagkabuotan kan Pablo ngan ha iya mga kaupod ha naguba nga barko, sadang mapagios an mga Kristiano nga magpakita hin ano ngan labi na ha ano nga paagi? (Buh. 28:1, 2; Heb. 13:1, 2; 1 Ped. 4:9)
war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn